
  Cleansweep


  Uttales /kli:nswi:p/ – engelsk ord som betyr å renske eller å gjøre rent. Brukes også til å beskrive total utrenskning av sted, geografisk område.


  Endgame


  Uttales /endgeim/ – engelsk ord som betyr sluttspill, det siste spillet, det avgjørende spillet. Kan også brukes i apokalyptisk sammenheng.


  Fullstendig ordliste, se side 268.


  Forord


  Denne historien utspiller seg sommeren 2003, to måneder etter at president George Walker Bush erklærte krigshandlingene i Irak for avsluttet, og nesten fem måneder før Saddam Hussein ble funnet i en jordkjeller utenfor Tikrit. Endgame er også historien om hvordan en fremstående norsk borger og dypt plantet forræder ble involvert i jakten på Saddam Hussein. Boken er fiksjon, men i stor grad basert på fakta om det som skjedde sommeren 2003.


  «Pappa,» sa hun, «hva ville du ha vært

  hvis du fremdeles hadde vært i krigen?»

  «På vei hjem,» sa han.

  Andrea, 10 år, Puerto Mogan, kl. 15.04, 15. november 2007


  Innledning


  LONDON 1978


  Allerede på flyturen over til London hadde han lagt merke til flyverten. Han hadde betraktet den kraftige kroppen, det uskjønne ansiktet og de store hendene. Til og med lukten kunne han huske. En svak lukt av svette.


  Han hadde nesten besvimt da mannen på slutten av turen hadde gitt ham et smil og en lapp med et telefonnummer. Resten av ettermiddagen fløt sammen til en rekke enkeltstående øyeblikk, lik bildene turistene knipset under en kjedelig sightseeing.


  Han husket velkomstkomiteen på flyplassen, han husket innsjekkingen på hotellet. Sengen på hotellrommet fikk ham til å tenke på det sammenkrøllede papiret han hadde i lommen, og han måtte en tur på badet.


  Han husket velkomstmøtet, i hvert fall brokker av det, og han husket middagen han måtte delta på. Nesten uten å ha rørt maten hadde han unnskyldt seg tidlig og trukket seg tilbake.


  Han husket telefonen, redselen for at det hele bare var en ondsinnet spøk, eller at flyverten hadde mistet interessen. Han husket lyden av telefonrøret som ble løftet av i andre enden, raskt, som om mannen hadde ventet på at det skulle ringe. Han husket hjerteslagene, dunkingen i øret av blodet som strømmet til hodet, den brå reisningen i skrittet over å høre stemmen til den andre. Hjelp, han har glemt meg, hadde han tenkt i en brøkdel av et sekund før flyverten gjorde det klart at det hadde han ikke. Løfter ble hvisket frem, og han hørte sine egne nølende bekreftelser på engelsk.


  Han husket ikke drosjeturen ut til leiligheten ved Baker Street. Men han husket glimtvis mannen som møtte ham. Lukten av ham, de unevnelige tingene de gjorde i den store sengen på soverommet.


  Og han husket etterretningsagenten. Det var dagen etter. Han var ennå skjelven etter timene i sengen til Mark, som flyverten het. Dette var før aids og hiv, og de hadde ikke hatt såkalt beskyttet sex. Agenten fortalte ham at Mark var frisk. Det var den gode nyheten. Den dårlige lå på bordet foran ham i form av sju bilder tatt med skjult kamera. Han tok dem ikke opp. Lot dem bare ligge der som tilfeldige prospektkort mellom etterretningsagentens øl og sin egen kaffekopp. Han behøvde ikke plukke opp bildene for å se hva de forestilte. Han kunne se seg selv under Mark, med øynene lukket og med hele ansiktet skrikende etter mer, mer. Han husket at kvalmen skyllet opp i ganen som sure oppstøt etter en tung middag. Svimmelheten kom og gikk, og håndflatene ble kalde og svette på en gang.


  Han husket etterretningsagentens forsiktige smil, ikke hoverende, men unnskyldende, som om bildene bare representerte et lite problem som ikke behøvde å bety noe for deres fremtidige samarbeid. Det var ordrett hva mannen hadde sagt. Ikke behøvde å bety. Et lite trykk på ordet ikke fortalte ham at bildene betydde alt. I agentens grå øyne kunne han se et glimt av stål. Et glimt som fortalte ham at dette slett ikke ville passere eller forsvinne av seg selv. Dette var virkeligheten, og dette kom til å bli hans liv.


  Vi kaller deg Joker, hadde etterretningsmannen sagt mens han samlet sammen bildene.


  Det var første gang han hørte sitt nye navn. Og det var slett ikke den siste.


  Juli 2003


  Hvem teller vel tapene

  på seierens dag?

  Bjørnstjerne Bjørnson


  AL AKILA-PLATåET, NORD-IRAK


  Natten falt fort på, og med mørket dukket alle lydene fra ørkenen opp. Det svake suset av sand i evig bevegelse, den ubestemmelige raslingen av åtseldyr ute på tokt. Der Rashid al Aman lå, var det ennå noen tørre, døde gresstrå som klamret seg fast til åssiden. Snart ville ørkensanden ha erobret dem også. Litt lenger borte kunne han høre den svake lyden av geitene til gamle Ahmed og – når vinden sto riktig – lukten av dem. Men ellers var det stille. Rashid merket at han skalv. Han likte seg ikke.


  «Jamal?» Kameraten lå rett ved siden av ham, men tanken på hvor de var, fikk ham til å hviske. En bevegelse i mørket røpet hvor Jamal befant seg


  «Ja?»


  «Fryser du?»


  Det var mest for å ha noe å si. De måtte vente enda noen minutter før de torde krype lenger inn over platået. Mørket var tett, nesten litt skremmende. Som om noen hadde lagt et mørkt teppe over dem. Rashid åpnet munnen. Det var tungt å puste. Hjertet dunket numment i brystet hans, og han fikk dotter i ørene. Han angret på at han hadde latt seg lokke til å bli med Jamal.


  «Nei, enn du?»


  Stemmen til Jamal var rolig som om han gjorde slike ting hver dag. Jamal Moffad var tretten år, ett år yngre enn Rashid. Likevel var kameraten den modigste av de to. Den modigste av alle guttene i landsbyen.


  «Nei … egentlig ikke. Når tror du vi kan fortsette?»


  Jamal rørte seg igjen. Lukten av hvitløk fra pusten hans ble fanget opp av Rashids nese. Det var slett ingen vond lukt. Akkurat nå syntes han lukten ga ham en slags trygghetsfølelse.


  «Straks. Vi må bare vente til det er helt mørkt.» Det ble stille noen sekunder før Jamal fortsatte: «I tilfelle … i tilfelle det er noen der oppe.»


  Der oppe. Platået som var målet for ekspedisjonen deres. For mange år siden, lenge før Rashid og Jamal ble født, hadde Saddam Husseins menn kommet til byen. Borgermesteren, Ibrahim Sahid, hadde allerede den gangen tilhørt Baath-partiet og solte seg i glansen fra makten det representerte. Medlemskapet i Baath-partiet var en selvfølge, like selvfølgelig som at Sahid ble valgt til borgermester i en landsby som slett ikke kunne utstå Saddam, hans menn eller Sahid for den saks skyld. Men på den tiden var det ikke lønnsomt å vise sin oppriktige politiske tilhørighet. Spesialstyrkene fra Saddam Husseins republikanske arme, Fedayeen, hadde tatt platået i besittelse, og noen uker etter hadde hundrevis av anleggsarbeidere inntatt området. Gjennom flere måneder hadde arbeiderne gravd store hulrom i fjellet over landsbyen. Duringen fra maskinene hadde latt seg høre dag og natt, og mange av landsbyens barn hadde problemer med søvnen i denne tiden fordi støyen holdt dem våkne. Plutselig en dag ble det stille. Anleggsarbeiderne pakket sammen og dro. Tilbake var Saddams soldater. De gjorde det uttrykkelig klart for alle at platået og hulene bak var forbudt område. Som advarsel hengte de tre av landsbyens menn i olivenlunden til Sahid. Ingen av dem hadde gjort annet galt enn at de hadde snakket nedsettende om Saddam til feil folk. Mer skulle ikke til i de dager.


  Rashid lukket øynene, la pannen ned mot den varme bakken og tenkte tilbake på formiddagen. Jamal, Mohammed, Jilil, søsteren til Mohammed, og han hadde slått seg ned på den gamle steinmuren som skilte torgplassen fra borgermesteren Ibrahim Sahids hus. Vanligvis ble de jaget av borgermesterens kone eller en av hans tjenere, men etter at amerikanerne kom, hadde hele familien Sahid flyktet.


  Det var Jamal som hadde foreslått det først. Han hadde lagt hånden mot pannen for å skjerme øynene mot solen, sett oppover mot åssiden som var godt synlig fra der de satt, og mumlet: «Lurer på hvem som vokter hulene på platået etter at Saddams menn er borte?»


  Det var et spørsmålstegn i enden av setningen, og alle visste at Jamal hadde en eller annen plan han aktet å sette ut i livet. Han hadde vanligvis det.


  «Hvem tør bli med opp for å se?»


  Allerede på det tidspunktet hadde Rashid kjent hjertet slå tyngre i brystet. Han hadde lagt merke til at Mohammeds søster så beundrende på Jamal.


  «Jeg blir med,» svarte han så kjapt at de andre så overrasket på ham. Han hadde forgjeves prøvd å late som klumpen i brystet ikke eksisterte.


  «Kom!» Jamal var allerede var på vei oppover. Gnissingen i gresset hørtes godt. Rashid hadde et «vent!» på tungen, men bet det i seg. I stedet mer enn følte han at Jamal forsvant.


  De krøp og sprang krumrygget og nådde til slutt toppen. Der la de seg ned og så utover området. Tomt. Ingenting. Ikke Saddams menn i hvert fall, tenkte Rashid lettet. Ikke at han hadde ventet det. Ikke etter at de hadde sett amerikanernes krigsmaskin rulle forbi. Landsbyen al Mishraq hadde heldigvis unngått de verste kampene. Bare noen flyktende soldater fra Saddams hær hadde kjørt gjennom landsbyen i vill fart. De hadde prøvd å true til seg mat og penger, men etter hvert som kanontordenen lød høyere og de amerikanske krigshelikoptrene fløy stadig nærmere, hadde de blitt mindre truende og stoppet knapt før de dro videre. Noen hadde til og med forsøkt å være vennlige. Som om tretti års tyrannisering kunne glemmes så lett.


  «Ser du? Det er ingen her.» Jamal prøvde å hviske, men dirringen på toppen av stemmen skyldtes ikke bare løpeturen opp åssiden.


  «Greit,» mumlet Rashid. «La oss dra tilbake nå.»


  «Nei, er du gal. Vi må jo se hva de skjuler her oppe.»


  Rashid skjønte at det ville føre til noe slikt. Han kjente Jamal for godt til å tro at kameraten hadde tenkt å nøye seg med å se området. Han måtte selvsagt inn i hulene. Antagelig hadde han en drøm om å finne ett eller annet han kunne ta med ned i landsbyen og vise frem som trofé til de andre guttene. Vise frem til Jilil. Rashid sukket tungt.


  Igjen så han utover sletta. Mørket gjorde det vanskelig å se noe som helst, men han mente å kunne skimte en fortetning i bergveggen hundre meter rett frem. Fortetningen måtte være en av inngangene de hadde hørt rykter om skulle være i fjellet.


  «Kom!» Jamal var raskt på beina. Rashid, som ikke ville være alene, prøvde å unngå å tenke på alle småkrypene som sikkert løp for livet for å unngå føttene til Jamal og ham selv. Skorpioner, øgler og edderkopper. Han grøsset.


  Smellet var slett ikke høyt. Nærmest bare et knall. De hadde hørt større smell da amerikanerne bombet Mosul. Men lysglimtet var fryktelig sterkt. I noen sekunder så Rashid ingenting. Han kjente plutselig sand under seg og oppfattet at han lå langflat på bakken igjen.


  «Jamal!» ynket han seg uten å få svar. «Jamal!» ropte han igjen, høyere nå. Fremdeles var det stille. En høy pipelyd vokste i øret og gjorde ham fortumlet. Han prøvde å røre seg. En smerte hinsides noe han tidligere hadde kjent, spiste seg opp fra knærne og opp i lysken.


  «Mamma!» brølte han og brydde seg ikke lenger om noen hørte ham.


  «Her ligger en til.» Soldaten sveipte med streamlighten, og lyset falt på Jamal.


  «Jøss!» Utropet kom etter at øynene hadde fulgt lystrålen opp til guttens hode.


  De hadde hørt smellet av personellminen fra observasjonsposten to hundre meter lenger inne på platået og hadde med en gang rykket ut i Hummeren. Merkelig nok hadde ikke Saddams menn minelagt området – det hadde de selv gjort da de inntok det. De visste derfor den nøyaktige ruten for å unngå minene. Det gjorde tydeligvis ikke gjeterguttene. Den ene var helt ødelagt. Hodet var sprengt vekk. Soldaten med streamlighten hadde en teori om at når man ble utsatt for miner, ville eksterne kroppsdeler – som den fisefine offiserslegen kalte det når han underviste dem i førstehjelp – bli sprengt vekk. Hodet var det første som ble blåst av.


  Soldaten ruslet forsiktig frem til den døde guttungen. Akkurat som han tenkte. Alt som var igjen av hodet, var litt lyserød hjernemasse i skallebunnen og noen hvite halssener som stakk opp som stive bomullstråder. Han mente til og med at han kunne se deler av spiserøret.


  Kollegaen sto borte ved Hummeren og rapporterte det de hadde oppdaget. Noen gutter – antagelig fra landsbyen nede på sletta – hadde beveget seg inn i det forbudte området og gått på en mine. Uansett hadde de ikke kommet langt nok til å kompromittere det som var skjult bak dørene i de svære lagerrommene inne i fjellet. Hvilket var hele vitsen.


  «Stein dau,» ropte soldaten i retning Hummeren.


  «Legg ham i bagen,» ropte makkeren tilbake og nikket mot den døde gutten. Likposene i Hummerens mange hulrom var en del av standardutrustningen. De hadde fått god bruk for dem her nede.


  Soldaten sveipte videre med lykten og oppdaget Rashid. Han beveget seg sakte bort til gutten. Man visste aldri hvem som var venner eller fiender i dette hølet av et land. Han hadde blitt overrasket mer enn en gang over hvor mange av disse svina som var villige til å ta med seg amerikanske soldater på sin ferd mot paradis.


  Soldaten så nøye på bylten foran seg. Jaggu levde guttungen. Hardt skadd riktignok, men ikke livstruende. Antagelig hadde kameraten tatt imot det største trykket fra eksplosjonen.


  «Hva med denne?» Han pekte med streamlighten på Rashid.


  «I bagen. Skynd deg,» lød det korte svaret fra Hummeren.


  «Hva mener du? Gutten lever jo.» Han slo det fast som et faktum.


  «Jeg oppfattet det, og jeg sa legg ham i bagen. Men gjør ham en tjeneste og knert ham først!» Kollegaen la trykk på ordene. Ingen av dem likte å være ute på sletta. Begge ville tilbake til sikkerheten bak sandsekkene på observasjonsposten.


  Soldaten trakk pusten dypt og skulle til å svare kameraten, men så trakk han på skuldrene og dro opp Glocken. Han gikk de få skrittene bort til Rashid og lot det svarte pistolløpet peke mot guttens panne.


  «Faen, gutt, hvorfor måtte du komme hit?» mumlet han. Lyset fra streamlighten pekte rett inn i ansiktet på Rashid, og soldaten så redselen i ansiktet hans. De brune øynene møtte hans. For å unngå det skarpe lyset lot soldaten streamlighten peke ned i bakken ved siden av. Blodet som piplet ut fra det ødelagte beinet, hadde levret seg i sanden og så ut som svarte ormer i streamlightens hvite lys. Soldaten møtte igjen Rashids øyne, og idet han kjente trykket av avtrekkeren mot fingeren, visste han at av alle hans bekreftede «kills» i Irak – sivilister som soldater – var det denne guttungen han ville huske resten av sitt liv.


  Et par kilometer unna al Akila-platået våknet Rashids bestefar med et rykk. Den 77 år gamle Amir al Aman så desorientert opp i det mørke taket. Han visste ikke hva som hadde vekket ham. Drønnene fra kampene rundt Mosul var slett ikke så kraftige lenger. Dessuten var de blitt vant til dem. Om dagen var det rolig der, men om natten, når mørket la seg, krøp de siste av Saddams soldater ut av ruinene og fortsatte kampene. Amerikanerne beskjøt områdene der de trodde soldatene befant seg. I dagslyset gikk de inn og hentet likene. Ofte var det flere sivilister enn soldater. Men hvem visste egentlig hvem som var soldater i disse dager? De fleste hadde for lengst kvittet seg med Saddams forhatte uniform.


  Drønnene vokste i styrke før de igjen ble svakere. Nei, det hadde vært noe annet. En drøm, en lyd, noe i utkanten av bevisstheten. Han la seg tilbake og kjente fuktigheten fra puten. Det var ennå varmt. Altså var det tidlig på natten.


  En stund ble han liggende og se i taket. Det var helt rolig nå. Drønnene fra Mosul hadde stilnet. Likevel ville ikke uroen slippe taket. Den var som en verking i kroppen. En verking som slett ikke skyldtes leddene eller musklene. Det var den samme følelsen han hadde hatt når de var ute med geitene på al Akila-platået, og visste at det var rovdyr i området. Da samlet de geitene inne i en av de mange naturlige hulene i fjellet og lot bålene brenne høyt ved utgangen hele natten. Det var sjelden det slo feil. I lyset fra bålene kunne de se skyggene og høre rovdyrene tasse i utkanten av lyskretsen og geiteflokken. Nære nok til at de merket dem, men for langt unna til at de fikk sett dem. Slik var det også med krigen. Selv om den hadde passert landsbyen deres nesten uten å merkes, var den der. Og uroen i kroppen fortalte ham at rovdyrene som fulgte krigen, alltid var like i nærheten.


  DEL 1


  Cleansweep


  


  Det merkelige var at Joker aldri hadde sett på seg selv som homofil. Mange ganger hadde han blitt fysisk syk av å se en mann ha sex med en annen mann. Men hvor ulogisk det enn virket, hadde han hatt sine beste seksuelle opplevelser når han selv pleide omgang med andre menn.


  Spesielt hadde han sans for eldre, stygge menn. Fete menn. Alle slike som ingen noen gang kunne tenke seg å ha sex med. Ikke engang han. Ikke etterpå.


  Likevel, da seksualakten var over og lukten av kjønn og det som verre var begynte å sive inn i nesen hans, og øynene registrerte den fete mannen med dårlig ånde ved siden av seg, kjente han kvalmen bølge frem og tilbake i mellomgulvet.


  Som regel endte det med at han mumlet noe om møter som skulle nås, folk som ventet, og tusen andre slike løgner som han presterte mens han samlet sammen klærne og snublet ut av elskovsreiret. Mens han sto tvekroket på et toalett eller bak en bil i et parkeringshus og spyttet og spydde og fremdeles kunne kjenne smaken og lukten av mannen i hver eneste pore, så han for seg den eldre elskeren som rolig studerte ham mens han forlot leiligheten. Elskeren, så vel som han selv, visste at han ville dukke opp igjen, før eller senere – når trangen eller behovet meldte seg. Og hver gang tenkte han på etterretningsagentens vitende smil da han la frem bildene på bordet.


  Grunnleggelsen av et imperium

  fører ofte til elendighet.

  Oppløsningen av det alltid.

  Evelyn Waugh


  Tirsdag 8. juli 2003


  FORMIDDAG, TI DAGER TIL CLEANSWEEP


  FAIRFIELD FLYBASE UTENFOR LONDON


  Tonene fra militærorkesteret gjallet utover Fairfield militærflyplass. Platene i hangar 22 buldret svakt i vindkulene, som en vedvarende trommesolo i tillegg til blåseinstrumentene. Hangaren lå et stykke unna, og buldringen var nesten uhørlig for dem som sto og ventet ved lasteluken bak det store flyet.


  Kistene som ble båret sakte ut av flykroppen, var drapert med engelske flagg. Bærernes uniformer var plettfrie. De barhodede gutteansiktene var stive, uttrykksløse og preget av stundens alvor. Borte var det irakiske støvet som hadde voldt dem så mye bry, borte var skitten, lukten av krutt og korditt. Noen i mengden snufset, en kvinne gråt.


  Skikkelsene som sto på podiet bak menneskemengden, frøs i den kalde vinden. Av og til smøg en behansket hånd seg opp og fjernet en dråpe under nesen. Ingen sa noe. De som sto i militære uniformer, hadde til å begynne med inntatt den slags rettstilling som situasjonen krevde, men etter hvert som minuttene gikk og vinden gravde seg gjennom uniformsjakker og skjorter, virket det som de fleste bare prøvde å stå mest mulig midt inne i klærne for å beholde varmen. Da den siste kisten ble båret ut, sto det fem bårer oppstilt foran menneskemengden nede på plassen.


  Oppe på podiet ble det en svak bevegelse. En trestjerners general med brystet dekket av medaljestriper rettet seg opp. Det karakteristiske fallskjermjegermerket i vevd gull var festet kanti-kant med det svarte og hvite symbolet for en etterretningssenhet. Generalen mumlet til den uniformerte sidemannen: «Endelig den siste.»


  Offiseren stirret rett frem og mumlet tilbake: «Den siste i denne omgang. Forbannet være Saddam og hans tilhengere.» Han hadde personlig vært med under utdanningen av guttene som lå der nede, og selv om akkurat disse ble drept av koalisjonens egne varmesøkende raketter, var det like fordømt Saddam Husseins skyld at kvinnene og barna nede på plassen nå var uten ektemann, kjæreste eller pappa. Offiseren svelget igjen og bet tennene sammen så kjevemusklene trådte tydelig frem.


  Generalen la merke til det og holdt klokelig kjeft. Han snudde seg til motsatt side.


  «Eller hva mener du … oberst?»


  Oppholdet før graden var tilsiktet. Mannen var sivil. Skikkelsen som ble kalt oberst, rykket til, som om han sto i egne tanker. Tilsynelatende reagerte han ikke på fornærmelsen. Han begynte å smile, men tok seg raskt i det. I stedet dro han munnen ut i en grimase som ikke blottet tennene – slik man gjerne smilte i begravelser – og ristet på hodet.


  «Tragisk. Vi får håpe at det ikke blir flere falne nå.»


  Generalen så et øyeblikk vurderende på mannen før han fjernet en dråpe slim som hadde dannet seg ytterst på nesen, gned det av mot bukselåret og stirret rett frem igjen.


  «Vær ikke så sikker på det … oberst.»


  Sivilisten kjente en iling i mellomgulvet. Nevene knyttet seg langsomt i de brune skinnhanskene.


  Nede på plassen hadde soldatene begynt den tradisjonelle overrekkelsen til de pårørende av flaggene som lå på kistene. Gråten var høyere nå.


  Generalen snudde seg igjen. Denne gangen bøyde han seg frem og hvisket i øret til mannen som ble kalt oberst.


  «Du er ønsket for en prat etter dette … «Han gjorde et kast med hodet mot plassen foran podiet. «Vi har noe vi vil snakke med deg om … oberst.»


  Denne gangen kunne ikke mannen unngå å høre fornærmelsen. Han stirret stivt rett frem, bare en dirring i hodet avslørte sinnet. Generalen så det også, gliste og stirret rett frem igjen. Han overså det skarpe blikket fra den andre offiseren som nå sto i giv akt. Nede på plassen begynte orkesteret igjen, og platene i hangar 22 buldret svakt.


  «Vi benyttet muligheten da hele gruppen likevel var samlet her. Det har dukket opp et par … utfordringer.» Nølingen fortalte sivilisten at det antagelig var en jævla katastrofe i emning. Disse folkene ville vel kalle utbruddet av tredje verdenskrig en utfordring.


  De var fremdeles på Fairfield. Kistene med de døde var fraktet bort. Etter en kort seremoni på selve flyplassen var de nå på vei til sine respektive gravsteder. Utenfor hadde flytrafikken tatt til igjen. Det hadde vært stille mens de døde hadde blitt brakt ut. Nå kunne de høre buldringen fra svære jetmotorer etter hvert som maskinene tok av.


  Uten å vente på svar fortsatte generalen fra podiet; «To av Johnsons karer …,» han nikket kort mot en oberstløytnant som sto lent mot arkivskapet ved vinduet og lot som om han ikke hørte til blant gruppen rundt bordet, «… måtte ta seg av et par lokale guttunger som forvillet seg inn i området Charlie 2 Bravo for et par dager siden.» Charlie 2 Bravo var kodenavnet på området der general William Percival Moore III og noen av hans medsammensvorne oppbevarte noe de kalte en «pakke». Sivilisten visste ikke mer enn det. Men han regnet med at det dreide seg om penger. Det gjorde som regel det.


  Generalen hevet hånden da et par av offiserene rundt bordet rørte urolig på seg. Johnson selv sto stille som om han så noe svært interessant i murveggen på den andre siden av vindusglasset.


  «Slapp av, begge ble … uskadeliggjort, og ingen ble kompromittert. Situasjonen er avklart.»


  To døde gutter, tenkte sivilisten uten at det gjorde noe verken fra eller til for knyttneven i magen. Han likte seg ikke. Han av alle burde ikke ha vært her. Og i hvert fall ikke sammen med disse folkene. Det var tilfeldig at han befant seg på flyplassen. Et møte med statsråder i London og en litt overraskende invitasjon til å delta under seremonien ute på Fairfield hadde ført ham hit. Han hadde ikke hatt mulighet til å takke nei, selv om han gjerne skulle. Det ante ham at generalen hadde trukket i trådene.


  «Men det strammer seg til nå, selvsagt,» fortsatte Moore. «Etter hvert som Enduring Freedom går sin gang, vil flere sivilister dukke opp. På jakt etter Saddams etterlatenskaper. Det er alltid noe å stjele …»


  Moore hadde ikke så mye til overs for irakere. Han hadde ikke så mye til overs for noen. Sånn sett kunne man faktisk ikke påstå at mannen diskriminerte. En ny slurk kaffe forsvant inn mellom de tynne leppene. De grå øynene så oppmerksomt på dem over kanten av pappkruset. Generalen sto sjelden stille. Den tette, kortvokste skikkelsen kunne ved første øyekast virke smålubben, men Moore var alt annet enn fet. Det var som om mannen kompenserte for den lave høyden ved aldri å være i ro mer enn et par sekunder av gangen. Sivilisten brukte å beskrive ham for seg selv som en meter og seksti med ond og destruktiv energi. En kortklippet busk av stålullgrått hår sto som en fire millimeter høy glorie rundt hodet. Generalen var i slutten av femtiårene, som han selv, men sannsynligvis i langt bedre form.


  Sivilisten hadde for lenge siden sjekket Moores bakgrunn, og merittlisten var imponerende. Sersjant i Vietnam, flere utmerkelser som leder for et team snikskyttere og, sikkert av den grunn, vervet inn i etterretningens hemmelige broderskap. Der ble han raskt forfremmet til fenrik og endte opp som løytnant før han forlot Vietnam for godt. I Vietnam hadde Moore fått tilnavnet Wild P. Uvisst av hvilken grunn, men sivilisten behøvde ikke særlig fantasi for å skjønne hvorfor noen fikk et slikt tilnavn i en krig.


  Etter tjenesten i Vietnam hadde Moore forsvunnet i flere år. Bare av og til hadde sivilisten sett generalens navn dukke opp. Gjerne i forbindelse med nordamerikanske operasjoner i Sør-Amerika. At han selv hadde hatt den tvilsomme æren av å møte ham i London på slutten av syttitallet, var noe han forgjeves prøvde å glemme. Dessuten visste han at den hemmelige informasjonen han hadde tilgang til gjennom sitt nettverk, utelot like mye som den inkluderte. Han kunne derfor bare gjette seg til hva Moore egentlig hadde drevet med de siste tjuefem årene. At han nå var general, fortalte mer enn all verdens hemmeligstemplede papirer. Og bare gudene visste hvor mange lik – bokstavelig talt – som lå strødd etter Wild Ps karriereklatring.


  «Men som dere vet, har vi mannskaper nok, og sånn som situasjonen er i Irak akkurat nå, kan vi utøve en viss kontroll i området uten at andre deler av koalisjonsstyrken blander seg inn. De har nok å holde på med. Ennå.»


  Generalen dro ut en stol og satte seg ned. Fra innerlommen hentet han frem et sigaretui. Moore plukket ut en mørk sigar, bød esken rundt bordet, noe som avstedkom hoderisting hos de fleste, sivilisten inkludert. Sigarmerket var Cohiba Lancero, det samme som Saddam Husseins sønn Uday Hussein hadde sverget til. Mannen som ble kalt oberst, lurte på om Moore var klar over det. Kanskje dette sigarmerket ble foretrukket av hensynsløse udyr. Slike som Uday og Moore? Igjen kjente han uroen i magen. Faen, nå måtte han på toalettet også.


  Johnson våknet fra grubleriene borte ved arkivskapet og kom til bordet, satte seg og plukket ut en sigar fra esken før han sendte den tilbake til Moore.


  «Vi har alt under kontroll, sir, ingen tvil om det.» Johnsons stemme var lav, rolig, nesten uengasjert. Han holdt opp sigaren og lot den rulle mellom tommel og pekefinger før han luktet på den. «Men det har som sagt dukket opp et par utfordringer.»


  Det ble stille igjen mens Johnson og Moore tente hver sin Lancero. Lukten av sigar fylte det lille rommet, og under taket la det seg etter hvert et lokk med grå røyk. Sivilisten håpet møtet snart var over og tenkte på sårheten i ganen.


  Johnson fortsatte: «Den ene er at våre etterretningsrapporter viser at det ennå eksisterer papirer som beskriver våre planer i Irak.»


  Igjen ble det bevegelse blant offiserene rundt bordet. Den ene – en tykkfallen kaptein i slutten av førtiårene med hele brystet dekket av medaljer – grep ordet.


  «Johnson har rett. Mine karer …»


  Sivilisten hadde for lengst gitt opp å holde orden på hvem som var hvem sine karer. Ingen rundt bordet kalte folkene sine noe annet enn mine karer, mine uniformerte, guttene mine eller styrkene våre.


  «Mine karer har plukket opp informasjon som viser at Samir Abd Mahmud, mannen vi har gjort forretninger med, er plukket opp og befinner seg i Abu Ghraib. Det er i seg selv ikke uventet. Han var et av de viktige kortene i Georges kortstokk.»


  Kapteinen refererte til den amerikanske administrasjonens bruk av en kortstokk for å ettersøke restene av Saddams regime. De mest ettersøkte fikk de høyeste kortene. Saddam var selvsagt spar ess.


  «Men han gjorde tydeligvis ikke som han lovet. Arkivet hans er fremdeles intakt.» Offiseren tok en pause, og Johnson tok over igjen.


  «Hvilket betyr at enhver lokal innbruddstyv som tør å gå inn i bygningene, og som leter nøye nok i kontorene til Mahmud, kan finne mange interessante opplysninger. Vi har greid å holde våre egne styrker borte. Boligkomplekset er sikret, og vi bruker det som argument for å holde konvensjonelle styrker vekk. Egentlig er dette engelskmennenes område, det vil si; de deler det med nordmennene.» Johnson nikket i retning sivilisten.


  «Men alt britene ønsker å vite, er om det finnes lommer av motstand tilbake i området. Er det ikke det, gir de egentlig blaffen. Som generalen sier …» Han pekte med tuppen av sigaren mot Moore som for en gang skyld satt avslappet i stolen med sigaren som et tredje rødt øye foran seg. «De har nok å tenke på.»


  En gråhåret major ved enden av bordet lente seg fremover og la begge albuene på respatexbordet. Bereten var brettet sirlig sammen og stukket innunder den ene skulderklaffen. Håret var kortklipt på militært vis, og stemmen avslørte en mann som var vant til å kommandere. «Hvor godt skjult er disse papirene?»


  Moore tok sigaren ut av munnen og slo av asken i kaffekoppen han brukte som askebeger.


  «Godt spørsmål, major. De er relativt godt skjult. Husk at mannen var Saddams livlege, og selv om det meste skjedde i overensstemmelse med Saddam, hadde han sikkert ting han måtte holde skjult.»


  Sivilisten nikket. Han visste hva Moore snakket om. Det var i utgangspunktet han som hadde ført general Moore og Samir Abd Mahmud sammen. Moore hadde kontaktet ham via de vanlige kanalene og i utvetydige ordelag gjort det klart for ham at hans samarbeid var ønsket igjen. Det var lenge siden forrige gang. sivilisten hadde hatt et lite håp om at de hadde glemt ham. Men innerst inne visste han at slike folk aldri glemmer. Da Moore ringte, ble han merkelig nok mer lettet enn overrasket. Det var som om han var kreftsyk og endelig fikk diagnosen.


  Og nå altså … papirene til Samir Abd Mahmud. Mannen som ble kalt oberst, kjente at svetten begynte å renne i armhulene. Kulden som hadde plaget ham tidligere, var borte. Sigarrøyken sammen med varmen gjorde at det klødde hemningløst i halsen. Han fikk lyst til å hoste. Han visste at hans navn figurerte på papirene ett eller annet sted. Alt som skulle til, var at noen åpnet arkivrommet og begynte en metodisk leting. Til alt overmål var Samir Abd Mahmud flerspråklig. For alt han visste, sto dekknavnet hans skrevet på engelsk. En jævla sersjant fra en hvilken som helst amerikansk avdeling kunne gjøre tidenes karrierehopp.


  «Jeg ser at vår norske venn har begynt å forstå … utfordringen?» Moore pekte mot ham. De andre snudde seg.


  Sivilisten kremtet og rettet seg opp i stolen. Han ble plutselig irritert. «Det gjelder vel for oss alle. Figurerer jeg på disse papirene, er det stor mulighet for at andre også gjør det …»


  General Moore nikket med hele overkroppen. «Jepp, det betyr at vi må gjøre noe. Papirene må finnes og fjernes. Vi har snakket med Samir Abd Mahmud, og han holder kjeft om papirene så lenge han er nødt. Vi har samtidig fått vite omtrent hvor de er. Begge deler kostet oss mye penger selvsagt, men papirene er trygt plassert – foreløpig.»


  Han reiste seg igjen og gikk bort til kaffekannen som sto i et hjørne. Med sigaren i munnen ristet han ut en plastkopp og skjenket i den rykende væsken. Deretter bar han kannen og plastkoppene bort til bordet.


  «Problemet er at vi har gjort et stort nummer av å holde våre egne styrker borte. Jeg vet ikke hvordan det er med dere, men jeg har problemer med å overbevise noen av mine engelske kolleger om det plutselige behovet for å banke hull i veggene i et bygningskompleks som for lengst er sikret, gjennomsøkt og tilsynelatende tømt. Det kan skape en usunn interesse fra britenes side. En interesse vi ikke ønsker akkurat nå.»


  Han tidde og tok et skikkelig drag av sigaren. Røyken under taket begynte å bli blå. Sivilisten hadde en følelse av hva som kom nå.


  Moore pekte med det røde sigarhodet mot ham. «Det er her du kommer inn i bildet, oberst.» Denne gangen la han ikke inn et opphold før tittelen.


  De hadde selvsagt full oversikt over hvem som gjorde hva i Irak. De visste at Norge lenge hadde levert etterretningsdata fra ubåten Tora. Ubåten hadde fra sin posisjon utenfor Sicilia vært en viktig brikke i de første fasene av operasjon Enduring Freedom. Videre hadde Norge, tross sin nølende holdning til invasjonen, vært mer enn villig til å stille med etterretningsfolk i de innledende fasene. Uten at det var offisiell politikk, selvsagt. Ifølge regjeringen stilte Norge kun med ABC-utstyr til Tyrkia og ingeniørpersonell i Irak.


  Planen var at mannen som ble kalt oberst, skulle sende et team FSK­soldater til Irak, sørge for at oppdraget var spesifikt rettet mot å ta seg inn i boligkomplekset, finne papirene, samle dem og deretter returnere til Norge.


  Sivilisten hadde selvsagt nærmest gått i taket. Argumentene mot å gjøre noe slikt rant ut av ham. Norge var et altfor gjennomsiktig samfunn til at han kunne sende soldater til Irak uten å risikere at det kom ut.


  Det var stille rundt bordet mens han snakket seg varm. Idet han avsluttet på innpust, kastet han et blikk mot bordenden der Moore satt. Ansiktet til mannen fortalte sivilisten at han allerede hadde tapt.


  Opplegget med å la norske FSK-soldater gjøre jobben var allerede planlagt ned til minste detalj.


  Moore tok et solid drag av sigaren. Den røde spissen glodde hånlig på nordmannen. «Hva er problemet, oberst? Dere sender vel allerede i dag FSK­soldater til Balkan. Soldater alle tror befinner seg i Afghanistan?»


  Han nikket. Det stemte. Til og med pårørende av soldatene trodde at ektemennene eller sønnene befant seg i Afghanistan, mens de egentlig befant seg på Balkan, der de sammen med KFORstyrkene overvåket den skjøre freden mellom serbere og kosovoalbanere. Oppdragene var hemmelige, men legitime. Dette var noe annet. Han sa det høyt.


  Moore smilte. Stemningen rundt bordet letnet umerkelig, som om generalens smil lettet trykket. Wild P Moore stumpet sigaren med en fresende lyd i kaffekoppen. «Vel, oberst. Velkommen til vår verden.»


  Mannen som ble kalt oberst, ga seg da. Han forsto at han måtte få det til på en eller annen måte. Men han måtte ha hjelp til å utforme et plausibelt oppdrag. Mennene rundt bordet var enige. Klart man måtte ha et mandat. Måtte ikke alle det? Ironien gikk over hodet på sivilisten, og han forsto ikke før han satt i Forsvarets Falcon-jet på vei mot Gardermoen at de hadde tenkt på Bush’ invasjon i Irak.


  «Vi skaffer deg de nødvendige papirene. Både de operasjonelle og de politiske. Det kommer til å være solid materiale. CIA løy jo som faen da de hjalp Bush med argumentene for invasjonen. Å produsere etterretningsmateriale for det norske militære overvåkningsapparatet er enkelt.» Moore hadde glist. Han ristet ut en ny plastkopp, skjenket den halvfull med kaffe og gjorde en grimase da han fikk den bitre væsken i munnen.


  «Helvete, vi behøver bare gi dem nok innspill slik at de skjønner hva de bør gjøre. Det viktigste er at våre papirer blir funnet og destruert.» Han banket med fingeren i bordet for å understreke. «Vi kan ikke sende inn noen av Delta-gruppene, ikke i en slik operasjon.»


  «Og noen av etterretningsstyrkene våre der nede ser konspirasjoner overalt.» Han lo hest, og en humring hørtes fra de uniformerte. Til og med Johnson smilte – så vidt. Sivilisten lo distré med. Han hadde allerede begynt å tenke på hvem han kunne legge press på, hvem han kunne stole på, og hvem som måtte manipuleres til å støtte en slik aksjon. Moore hadde rett i at det var mange nok av dem rundt ham hjemme som godtok nesten alt amerikanerne sa eller gjorde for tiden.


  Generalen spratt opp igjen. Han krøllet pappkruset sammen og hev det i papirkurven. Deretter gikk han bort til vinduet og tittet ut. Vinden hadde løyet, men mørket inne i rommet fortalte dem at været var blitt enda dårligere. Som en bekreftelse begynte noen regndråper å tromme mot taket, og like etter kunne de se skitne striper av vann nedover rutene. Utenfor tok et stort fly av, og rumlingen fra jetmotorene fikk det til å høres som om de satt i et voldsomt tordenvær.


  «Den tredje utfordringen er alvorligere.» Moore snakket fremdeles med ryggen mot dem, og selv om han ventet til jetflyet forsvant, gjorde regnet det vanskelig å høre hva han sa.


  «Hovedkvarteret har i noen uker planlagt en opprenskningsaksjon i Eufrat-korridoren. Målet er å renske grensen mot Syria for jiahdier.»


  Moore snudde seg og lente seg mot arkivskapet. «Nå har de fremskyndet aksjonen. Denne gangen er det ikke snakk om noen få spesialstyrker, et par hocuser og et titalls stridsvogner.» Han ristet sakte på hodet. «Denne gangen snakker vi om flere tusen amerikanske marines, støttet av laserstyrte bomber og tungt artilleri. Hovedkvarteret i Bagdad har et visst press på seg til å få ned dødstallene blant allierte soldater, og operasjon River Blitz, som dette sirkuset skal hete, er et forsøk på å fjerne selve uklekkingsstedene for gruppene med opprørere.» Han gjorde et lite opphold før han fortsatte: «En annen viktig årsak som vi ikke helt skal se bort fra, er at presidenten endelig har skjønt at det er på tide å finne noen masseødeleggelsesvåpen og kanskje noen av de høyeste kortene i kortstokken.»


  General Moore tok en pause mens han lot sarkasmen sige inn, før han fortsatte: «Som dere vet, vil et av de mer interessante stedene være i området rundt Mosul og Tikrit. Både fordi det er så nær Syria, og fordi det alltid har vært et saddamlojalt område. Problemet er at Charlie 2 Bravo befinner seg midt i dette området.»


  Straks han hadde hørt om Charlie 2 Bravo i et tidligere møte, hadde sivilisten tatt turen innom Forsvarsdepartementet og studert et detaljert kart over området. C2B var et fjellplatå med naturlige huler som var blitt utvidet under Saddam Husseins storhetstid. Under fjellplatået lå landsbyen al Mishraq med cirka 6000 innbyggere. Bønder, gjetere, kvinner, barn og eldre. Sivilisten hadde til og med sett et par hemmeligstemplede satellittfoto av området. De fleste innbyggerne bodde i små, hvite murhus. Langs hovedgaten lå det noen få toetasjes hus, hovedsakelig butikker. De hadde til og med bygd et rådhus i enden av hovedgaten. I utkanten lå en liten skole.


  Igjen lot Wild P informasjonen synke inn hos tilhørerne i noen sekunder før han fortsatte: «Og mine herrer, jeg behøver vel ikke fortelle dere hva som kommer til å skje om stedet blir kompromittert?»


  En fresende lyd hørtes idet Johnson stappet sigaren ned i kaffekoppen. Lyden var som hvesingen fra en slange, og sivilisten kunne ikke dy seg for å tenke at beskrivelsen passet på den lange, magre Orwille Johnson. Johnson var også høyt dekorert. Men i motsetning til de andre bar han ingen synlige medaljestriper eller utmerkelser. Bare den gullfargede fallskjermvingen og den samme sorte og hvite etterretningsbataljonens merke som general Moore hadde, var funnet verdig til en plass på brystet hans.


  Da han sjekket general Moores bakgrunn, fant han raskt Johnson i kryssreferansen. De hadde møtt hverandre i Vietnam, og Johnson ble vervet til samme avdeling som Moore i februar 1968. De opererte sammen i Vietnam til Da Nangs fall i april 1975, like før amerikanerne måtte evakuere. I dag hadde oberstløytnant Orwille Johnson den tvilsomme æren av å være general Moores adjutant.


  «George junior vil i hvert fall få helvetes mye å forklare.» Johnson så på mennene rundt bordet og smilte gledesløst. Regnet utenfor økte i styrke. Sivilisten følte at Johnsons svarte reptiløyne hvilte på ham, men det var vanskelig å se tydelig. Røyken i rommet var for tett. Den sure lukten av sigar blandet seg med eimen av seks mannfolk lukket inne i et lite rom litt for lenge.


  «Og vi taper en bråte penger,» skjøt en av offiserene inn.


  Den gråhårede majoren nikket. «Hvor lang tid har vi på å få unna … bevisene før aksjonen igangsettes?»


  Moore så på offiseren. «Ti dager,» sa han kort. «Gruppen som tilrettelegger det hele, samles neste onsdag. Opprullingen vil gå raskt. I løpet av 48 timer vil de være 15 kilometer sør for Charlie 2 Bravo. Kommer de nærmere, er vi ferdige.» Han skjøv seg vekk fra arkivskapet og slo hendene sammen. Han festet blikket like over hodene på dem, som om de var en skoleklasse og han var den strenge læreren. «Vi har altså nøyaktig ti dager på å fullføre operasjon Cleansweep.»


  Mannen som ble kalt oberst, behøvde ikke å ha vært elev ved et amerikansk militærakademi for å forstå hva operasjonen innebar. Det lå i ordet. Moore hadde i tidligere møter nevnt collateral damage – utilsiktete tap. Som om ordet utilsiktet kunne skjule det faktum at de planla et regelrett massemord på flere tusen mennesker i landsbyen al Mishraq om ti dager.

